BERLIINI Kesä! Vihdoin pääsee tekemään töitä täydellä teholla. Repaleisen kevään jälkeen saksalaiset vastaavat jälleen puheluihin ja sähköposteihin.

Saksassa on nimittäin lomailtu puoli kevättä.

Ensin vietettiin pääsiäispyhiä. Sitten tuli vappu, helatorstai ja helluntai. Helluntaimaanantai on Saksassa yleinen vapaapäivä. Katolisilla alueilla myös pyhän ruumiin päivä 31. toukokuuta oli vapaa.

Out of office -viestejä tuli myös vapaapäivien ympärillä. Vappu osui tiistaille, joten maanantai pidettiin vapaata. Helatorstain jälkeinen perjantai oli Berliinissä yhtä hiljainen kuin Helsingin juhannusaatto.

Saksalaiset pitävät lomansa hajanaisemmin kuin suomalaiset, vaikka lomia kertyy keskimäärin suurin piirtein saman verran kuin suomalaisilla.

Koko kesää ei lomailla, vaan lomaviikot ripotellaan pitkin vuotta. Siksi juhlapyhien hyödyntäminen lomajaksojen pidentämiseksi on suosittua.

Tänä vuonna lomakikkailijat iloitsivat. Usea pyhäpäivä osuu keskelle viikkoa. Yhden tai kahden lomapäivän käyttämisellä saa vastineeksi melkein viikon loman väliin osuneen pyhän vuoksi.

Saksassa näistä niin kutsutuista Brückentageista eli siltapäivistä ja niiden hyödyntämisestä on muodostunut taitolajinsa. Internetissä on sivuja, joilla jaetaan vinkkejä lomapäivien optimaaliseen sijoitteluun.

Kikkailu on ilmeisen suosittua, sillä lomamatkojen hinnat ovat pyhäpäivien ympärillä nousseet pilviin. Siksi moni yrittää karata lomalle halpojen lentojen perässä jo ennen varsinaisten pyhien alkua.

Työelämässä tämä onnistuu lomapäiviä käyttämällä, mutta kouluissa ei.

Etelä-Saksassa sijaitsevassa Baijerin osavaltiossa poliisi on jo kutsuttu apuun liian varhain lomille lähtevien perheiden ojentamiseksi.

Baijerissa helluntaimaanantaista käynnistyi kevätloma. Moni perhe otti varaslähdön jo edeltävällä viikolla, sillä virallisina lomapäivinä lennot ovat kalliimmat.

Mutta tällä kertaa Baijerin lentokentillä oli vastassa poliisit. Lehtitietojen mukaan ainakin kaksikymmentä perhettä jäi eri kentillä poliisille kiinni, kun he yrittivät karata kouluikäisine lapsineen ennenaikaisille lomille ilman pätevää perustelua.

Osavaltion kulttuuriministerin mukaan omaisen hautajaiset ovat pätevä syy olla poissa koulusta. Halvat lennot eivät ole.

Toisin kuin Suomessa, jossa on oppivelvollisuus, Saksassa on koulupakko. Vanhemmat voivat saada jopa tuhansien eurojen sakot, jos heillä ei ole pätevää syytä varhennetulle lomalle. Sakot määräytyvät lintsattujen päivien ja osavaltion mukaan.

Nyt Saksassa pohditaan, oliko poliisin kutsuminen liioittelua vai ovatko vanhemmat unohtaneet koulun tärkeyden. Moni asettui operaatiossa viranomaisten puolelle.

– Vanhemmat, jotka vievät lapsiltaan oikeuden oppia muutaman euron säästön vuoksi, ovat epäsosiaalisia tai jopa rikollisia, müncheniläinen lukija kirjoitti Süddeutsche Zeitungin mielipidepalstalla.

Samassa baijerilaislehdessä toinen lukija kirjoitti, että kyse on kunnioituksesta.

– Miten ihmeessä lapset oppivat kunnioittamaan koulua ja opettajia, jos vanhemmat rikkovat koulupakkoa päättämällä itse, milloin lapset eivät mene kouluun?

Operaatio on toistaiseksi ohi. Koululaiset ovat takaisin koulun penkeillä, sillä varsinainen kesäloma alkaa vasta heinäkuun lopussa.

Kesä! Aika tehdä töitä.